1'O jun tzij ca bixic chi lic katzij; are iri: "Jun, we craj coc che u patan chi aj c'ambeal que i winak, 'utz laj patan 'uri cu rayij," ca bixic. 2Xui-ri, jun we aj c'amol u tzam chique i kachalal, lic ca majaw 'uri che chi 'utz 'olok, man n-ta jun ca cojow u mac. 'O u chac xa jun i rixokil, xak lic u yom u c'ux che u patan, xak ca tiqui chu 'atixic tak u rayijbal chi n-'us taj; xak chu 'ana che rib pacha ca majawic. Xak 'o u chac cu ya qui posar i winak, xak 'o u chac ca tiqui chi qui tijoxic i winak. 3Jun aj c'amol u tzam chique i kachalal, n-ca majaw taj we 'abarel laj achi, we xi aj tzucul ch'o'oj, we xi aj rayinel re i mer chi nu ch'acom taj. Are, chu 'ana che rib 'utz u c'ux chique i winak, mu tzucuj ch'o'oj chiquij, xak mu rayij i mer. 4'O u chac 'utz u c'amic u tzam co'on chique i rixokil ralc'wal, xak chu 'ana chique i rac'al chi que cojonic, xak quiqui coj u 'ij ire. 5Man we jun n-ca tiqui ta chu c'amic u tzam chique i rixokil ralc'wal, xak n-ca tiqui ta 'uri chu c'amic u tzam chique i jutzobaj re i Dios. 6Jun we ca uc'aw u tzam chique i jutzobaj je re i Dios, n-cu maj taj we c'a te u jachom u c'ux che i Kajwal. Ire, we xa c'ac' laj creyent, mok co'on nim che rib rumal u patan, y xa ca pe i tojpen puwi, xak jun pacha xo'on i Dios che itzel chi xu ya pa tojpen man xo'on nim che rib. 7Jun aj c'amol u tzam chique i jutzobaj re i Dios, 'o u chac lic 'utz 'olok, man 'o na 'uri u 'ij cumal i ne te kachalal. Man we n-chom tu c'aslemal chiquiwach ique, n-ta 'uri u 'ij; mokxa ca tzak 'uri chupam i trámpa re itzel. 8Xak i je tolque i je aj c'amol u tzam que i kachalal, 'o u chac lic je 'utz laj tak achiab; 'o u chac chi ni'pa tak i quiqui bij n-to' ta qui chi'; xak n-que 'abar taj, xak n-quiqui rayij ti mer chi n-qui ch'acom taj. 9Xak chiqui cojo, chiqui c'utu i sak laj tzij chi u 'alijinsam i Dios chake. Queje chiqui 'ana ile man 'utz n-ta cu bij qui c'ux rumal. 10I achiab-le, 'o u chac que 'iltaj na we je 'utz; we n-ta qui mac, 'utz 'uri que oc che i qui patan. 11Xak i ixokib, 'o u chac je 'utz laj tak winak. 'O u chac ne te aj nuc'ul tzij, xak jic je 'olic, xak lic je tz'akat chu 'anic ni'pa tak i quiqui 'ano. 12Jun, we tolque i aj c'amol u tzam que i kachalal, 'o u chac xa jun i rixokil, xak 'utz i ruc'axic u tzam co'on chique i rixokil ralc'wal. 13I je aj patanible, we 'utz u 'anic i qui chac quiqui 'ano, ca nimar i qui 'ij 'uri chiquiwach i winak, xak ca q'uiji ni u cowil qui c'ux chu bixquil wach rumal cul qui c'ux che i Jesucrísto. 14Lic cwaj yin, we' na cat 'e wila; xui-ri, mokxa quin baytajic, rumal-i quin tak bi i wuj-i chawe, 15man cawetambej re wach u 'anic i 'utz quiqui 'an na, pacha ca majaw chique i je u mi'al ralc'wal chic i Dios. Man je are ique i je jutzobaj re i Dios c'aslic; je are i aj chajinel, aj uc'anel re i sak laj tzij re i Dios. 16Katzij, lic nim i sak laj tzij-le chi u c'utum i Dios chake chi n-'alijinsam ta ujer. U c'utum iri chake: I Crísto xc'un chi, chuwach i jyub ta'aj, i u ch'acul queje pacha i ka ch'acul yoj, xak ni'pa i xu 'ano, ni'pa i xu bij, lic suc'ulic; xa 'alijinsax ile chake rumal u Tewal i Dios. Ni'pa i xu 'ano, xak xa 'iltaj cumal i ángel. Xak xpaxsax ni rason ire chique i winak chi n-queta'am ti Dios. Xak ronojel i u wach i jyub ta'aj, 'o i qui cubam qui c'ux che. Xak xo'on panok, xc'am bi chila chicaj. Queje usuc' i sak laj tzij ile chi u 'alijinsam i Dios chake.
1TIMOTÉO 3